**Franjo Habulin, predsjednik SABA RH**

Kampor na Rabu, 9. 9. 2023

*Dragi i poštovani prijatelji, drugarice i drugovi,*

Uz posebnu čast i ponos mogu pozdraviti, po drugi puta u Kamporu, najviše dužnosnike Slovenije i Hrvatske, predsjednicu Republike Slovenije Natašu Pirc Musar i predsjednika Republike Hrvatske Zorana Milanovića. Zadovoljstvo mi je posebno pozdraviti i izaslanstvo Saveza antifašističkih boraca Italije na čelu s predsjednikom Đanfrankom Paraljulom i izaslanstvo Saveza antifašista Slovenije na čelu s predsjednikom Marjanom Križmanom.

Dragi prijatelji, dozvolite mi da na ovom mjetu stradanja tisuća ljudi istaknem da su na anektiranom i okupiranom teritoriju talijanske fašističke snage promovirale agresivnu politiku dominacije i kolonizacije te su se oslanjale na represivne metode koje su uključivale paljenje sela, ubijanje civila i deportaciju lokalnog stanovništva u posebne koncentracijske logore za Slavene uspostavljene i u okupiranim područjima tadašnje Jugoslavije. Glavni cilj logora uspostavljenih u Jugoslaviji bio je smanjiti kontakt između stanovništva i lokalnih partizana te stvoriti vitalni životni prostor za talijanske doseljenike. Iako svrha logora nije bila sustavno ubijanje, zatvorenici su ipak morali živjeti u restriktivnim i grubim uvjetima koji su vladali u logoru i tako doveli do tisuća smrtnih slučajeva, uključujući i smrt mnogobrojne djece, koja su uglavnom umirala od posljedica bolesti.

Tijekom 1942. i 1943. godine u talijanskom fašističkom koncentracijskom logoru Kampor na otoku Rabu, u današnjoj Hrvatskoj i Sloveniji, a tadašnjoj okupiranoj “talijanskoj Jugoslaviji”, bili su zatočene tisuće antifašista, lokalnih disidenata, pripadnika marginaliziranih skupina, Židova i Slavena. Broj zatočenih i likvidiranih u Logoru Kampor do danas nije egzaktno, dokumentirano utvrđen. Operira se s ukupno 10 do 15 tisuća zatočenika, Slovenaca, Hvata i Židova,te oko 1500 žena, djece i muškaraca koji su izgubili živote u Kamporu, uglavnom od posljedica gladi i brojnih bolesti. Logor Kampor je, temeljem svjedočenja zatočenika, bio oličenje ljudske bestijalnosti i nepojmljivih odnosa prema čovjeku i posebno djeci.

Logor Kamor nije samo slovenačka i hrvatska priča i sudbina, već i talijanska. Glavni ustaški koncentracijski logor Jasenovac, u kojem je likvidirano više od 83 tuće Srba, Roma, Živoda i antifašista, dobro je poznat hrvatskoj javnosti, ali za Logor Kampor to se ne može konstatirati. Mračnu povijest Kampora ne smijemo zaboraviti. Naša je ljudska obveza prionuti istraživanju i dokumentiranju stradanja zatočenika u Logoru i prezentiranja hrvatskoj, slovenskoj, talijanskoj i europskoj javnosti svu puninu ljudske bestijalosti. Da se nikada više ne ponovi.

Logor Kampor zaslužuje svoje edukativno mjesto i u udžbenicima povijesti, edukativnim i memorijalnim posjetima Logoru mladih generacija. Poseban je to zadatak antifašista Italije, Slovenije i Hrvatske, koji su već i otpočeli čvrstom suradnjom putem antifašističke alijanse triju antifašističkih saveza. Naša obveza je podsjećati na mračne strane ljudske povijesne zbilje i odupirati se nasrtajima agresivne politike dominacije. Naša čvrsta i nepokolebljiva suradnja garantirat će poštovanje temeljnih ljudskih prava, uz stalno podsticanje istraživanja i memorijalnih susreta i skupova na kojima se prezentiraju mjesta zločina.